मास्टर की महर्षि दयानंद खोल सकते हैं संसार का ताला: आर्य
कम्युनिटी रिपोर्टर | रायपुर
महर्षि दयानंद मास्टर चाबी हैं। उनके जरिए रहस्यमयी संसार का ताला खोला जा सकता है। लोग स्वर्ग-नरक के चक्कर में दुखी हैं। इसी के चलते कई बार वे अमानवीय कार्य भी कर बैठते हैं। महर्षि दयानंद कहते हैं कि स्वर्ग नाम सुख विशेष का है। और दुख ही नरक है। मुहूर्त के संबंध में वे कहते हैं कि शुभ दिन यानी जिस दिन मन प्रसन्न हो। यह विचार कलेक्टोरेट परिसर में आयोजित महर्षि दयानंद बोध रात्रि महासत्संग के मौके पर मेरठ के आचार्य डॉ. अजय आर्य ने रखे।
उन्होंने आगे कहा कि मन की प्रसन्नता ही दिन को शुभ-अशुभ बनाती है। मास्टर की महर्षि दयानंद जीवन के रहस्यों को खोलती है। नारियों का तिरस्कार करने वालों के संबंध में उन्होंने कहा था कि जहां नारियों का सम्मान होता है, वहां देवताओं का वास होता है। जहां नारियां तिरस्कृत होती हैं, वहां सभी क्रियाएं निष्फल होती हैं। उन्होंने नारियों को देवी कहकर संबोधित किया था। डॉ. कमल नारायण ने कहा कि महर्षि ने नारा दिया था कि वेदों की ओर वापस लौटो। वे सच्चे समाज सुधारक थे। उन्होंने अंधविश्वास के खिलाफ आवाज उठाई थी। सत्य के प्रचार के लिए उन्होंने 17 बार विष पीया था। इस दौरान नरेश झरिया, राजेंद्र अग्रवाल, विनोद जायसवाल, आनंद मिश्रा, भगत, रोहित, नवीन यदु समेत दर्जनों श्रद्धालु उपस्थित थे।
awa_Deva kas_Deva hin_Deva hin_Deva